《越州通判厅事后新凿方井》
宋代·齐唐

卧龙山脚寒岩底，沮洳泥涂不记年。
疏引一朝逢智匠，坐令咫尺变璇渊。
待时藏用怀灵德，济物施功假世贤。
留作越人歌咏事，召棠阴下酌贪泉。

作者简介：（987—1074）越州会稽人，字祖之。齐廓弟。仁宗天圣八年进士。两应制科秘阁皆首选，两对策皆在第一。言论切直，遭排去。后以著作佐郎知富阳，改南雄州签判。会交趾进麒麟，唐据史传非之，众服其博识。以职方员外郎致仕，筑庐于少微山以居。有《学苑精英》、《少微集》。